На основу члана 11. Закона о финансијској подршци породици са децом („Службени гласник РС", бр. 113/2017 и 50/2018) и члана 37. Статута Града Ниша („Службени лист Града Ниша",бр. 88/2008 и 143/2016),

Скупштина Града Ниша, на седници од 2018. године, донела је

**О Д Л У К У О ИЗМЕНАМА И ДОПУНАМА ОДЛУКЕ**

**О ПРАВУ НА НАКНАДУ ДЕЛА ТРОШКОВА БОРАВКА ДЕЦЕ И ПРАВУ НА РЕГРЕСИРАЊЕ БЕСПЛАТНОГ БОРАВКА ДЕЦЕ У ПРЕДШКОЛСКОЈ УСТАНОВИ ЧИЈИ ЈЕ ОСНИВАЧ ДРУГО ПРАВНО ИЛИ ФИЗИЧКО ЛИЦЕ**

**Члан 1.**

У Одлуци о праву на накнаду дела трошкова боравка деце и праву на регресирање бесплатног боравка деце у предшколској установи чији је оснивач друго правно или физичко лице („Службени лист Града Ниша", бр.105/2015, 115/2016, 39/2017 и 112/2017), мења се члан 1.и гласи:

„Члан 1

Овом одлуком утврђује се право на накнаду дела трошкова боравка деце и праву на регресирање бесплатног боравка деце у Предшколској установи чији је оснивач друго правно или физичко лице у складу са законом (у даљем тексту: приватна предшколска установа) на територији града Ниша и која поседује решење о верификацији издато од стране надлежног Министарства.“

**Члан 2.**

У члану 3.ставу 1.алинеја 3.мења се и гласи:

„ да је поднео захтев за упис детета у Предшколску установу чији је оснивач Град Ниш али да због недовољних капацитета установе дете није могло да се упише.“

**Члан 3.**

Мења се члан 3. а и гласи:

**„Члан 3. а**

Право на потпуно регресирање боравка деце у предшколској установи чији је оснивач друго правно или физичко лице (бесплатан боравак) имају лица из члана 3. ове одлуке за:

- треће и четврто дете у породици;

- дупле близанце, тројке и четворке;

- децу ратних војних инвалида од I до IV категорије;

- децу чији један или оба родитеља имају I или II степен телесног оштећења.

За родитеље, ратне војне инвалиде од I до IV категорије и родитеље који имају I или II степен телесног оштећења није потребно да испуне услов из члана 3. ове одлуке, да се налазе у радном односу.“

**Члан 4.**

У члану 4.ставу 3. алинеја 1. мења се и гласи:

„потврду Предшколске установе чији је оснивач Град Ниш да дете није уписано због недовољног капацитета ове установе са тачно наведеним датумом пријаве.“

**Члан 5.**

У члану 4. после става 3. додаје се став 4. и гласи:

„Родитељи ратни војни инвалиди уз захтев прилажу и копију Решења Градске управе Града Ниша – Секретаријата за дечију и социјалну заштиту , а родитељи који имају I и II степен телесног оштећења Решење Комисије за пензијско и инвалидско осигурање.“

**Члан 6.**

У одлуци у члану 3., 4. а и 8. бришу се речи „старатељ“, „или хранитељ“ у одговарајућем падежу.

**Члан 7.**

Ова одлука ступа на снагу осмог дана од дана објављивања у „Службеном листу Града Ниша“, а примењиваће се од јануара 2019. године.

Број

У Нишу,\_\_\_\_\_\_\_\_\_2018. године

**СКУПШТИНА ГРАДА НИША**

**ПРЕДСЕДНИК**

Мр РАДЕ РАЈКОВИЋ

**О б р а з л о ж е њ е**

Закон о финансијској подршци породици са децом („Службени гласник РС", бр. 113/2017 и 50/2018) примењује се од 01.07.2018. године. Предметнизакон је основ за остваривање права изОдлуке о праву на накнаду дела трошкова боравка деце и праву на регресирање бесплатног боравка деце у предшколској установи чији је оснивач друго правно или физичко лице („Службени лист Града Ниша", бр.105/2015, 115/2016, 39/2017 и 112/2017). Новим законским решењем поједине категорије корисника које су биле обухваћене чланом 3. а ове одлуке, деца лишена родитељског старања и деца са сметњама у развоју су у ингеренцији Републике, тако да је ова одлука у том делу усаглашена са законским одредбама. Како деца лишена родитељског старања нису корисници ове услуге, из одлуке се бришу хранитељ и старатељ као лица која могу да остваре одређена права. Овом одлуком се уводи и нова категорија корисника, деца чији један или оба родитеља имају I или II степен телесног оштећења. За родитеље инвалидна лица модификована је одлука у делу обавезног радног односа, тако да предметна лица могу да остваре ово право и ако су мимо радног односа.

Одлука о изменама и допунама одлуке о праву на накнаду дела трошкова боравка деце и праву на регресирање бесплатног боравка деце у предшколској установи чији је оснивач друго правно или физичко лице ће се примењивати од јануара 2019.године.

Средства за ову намену обезбедиће се у буџетској 2019. години у износу од 63.000.000,00 РСД, а у буџетској 2020. години у износу од 70.000.000,00 РСД извор финансирања 01-буџетска средства, чиме се повећавају буџетски расходи и издаци за наредне буџетске године, а покривање повећаних расхода дефинисаће се у складу са чланом 48. став 4. и 5. Закона о буџетском систему („Службени гласник РС“, бр. 54/2009, 73/2010, 101/2011, 93/2012, 62/2013, 108/2013, 142/2014, 68/2015 – др. закон, 103/2015, 99/2016 и 113/2017).

У наредним буџетским годинама, примена ове одлуке зависиће од финансијских могућности града и дефинисаних буџетских средстава за имплементацију ове програмске активности.

**СЕКРЕТАРИЈАТ ЗА ДЕЧИЈУ И**

**СОЦИЈАЛНУ ЗАШТИТУ**

СЕКРЕТАР СЕКРЕТАРИЈАТА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Мирјана Поповић